b'\n_START_ARTICLE_\nPeti letni \xc4\x8das\n_START_SECTION_\nZgodba\n_START_PARAGRAPH_\nZgodba se dogaja po 2. svetovni vojni v Prekmurju, govori pa o umirjeni Majdi, vdovi \xc5\xa0tefki, svobodomiselni Du\xc5\xa1i in pesnici Ivanki, ki skupaj \xc5\xbeivijo na doma\xc4\x8diji na vzpetini in delajo na podru\xc5\xbeni\xc4\x8dni \xc5\xa1oli. Prvega \xc5\xa1olskega dne se v njihovo \xc5\xbeivljenje prikrade mladi zlo\xc4\x8dinec Peter, ki ga i\xc5\xa1\xc4\x8de policija. U\xc4\x8diteljice ga vzamejo pod streho in se dogovorijo, da jim bo v zameno pomagal pri ovcah, v sadovnjaku, s se\xc4\x8dnjo drv ipd. Majda in Du\xc5\xa1a si z njim \xc5\xbee prvi dan pote\xc5\xa1ita eroti\xc4\x8dno po\xc5\xbeelenje, \xc5\xa0tefka pa kasneje, a si \xc5\xbeelijo to \xc5\xa1e kdaj do\xc5\xbeiveti, medtem ko je njemu najbolj v\xc5\xa1e\xc4\x8d Ivanka, ki se ne vda njegovim \xc4\x8darom. Pred\xc4\x8dasno odhajajo od pouka, da ne bi slu\xc4\x8dajno katera bila preve\xc4\x8d \xc4\x8dasa sama z njim. To opazi tudi ravnatelj in na \xc5\xa1oli \xc5\xbeeli ponovno vzpostaviti red, a njegove besede naletijo na gluha u\xc5\xa1esa. \xc4\x8ce je kdo Petra slu\xc4\x8dajno videl, re\xc4\x8dejo, da je Majdin sorodnik ali Du\xc5\xa1in mo\xc5\xa1ki \xe2\x80\x93 to namre\xc4\x8d ni zvenelo sumljivo. Ko jim zgori hlev, pa oficir za\xc4\x8dne sumiti, da se v hi\xc5\xa1i nekaj dogaja, pod drobnogled pa jih vzame tudi ravnatelj. \xc5\xbdenske postanejo previdnej\xc5\xa1e._NEWLINE_\xc5\xa0tefka v prostem \xc4\x8dasu plete in sklene vse svoje izdelke prodati trgovkam, ki so nad njenim delom navdu\xc5\xa1ene. Ena od njih najde Petra in ga izda milici. Mili\xc4\x8dniki obkolijo hi\xc5\xa1o in Petra odpeljejo v je\xc4\x8do. \xc5\xa0olski upravitelj ne more verjeti, da je u\xc4\x8diteljicam uspelo skrivati mladeni\xc4\x8da kar tri mesece._NEWLINE_Komandir od upravitelja zahteva, naj u\xc4\x8diteljice delajo le \xc5\xa1e do konca \xc5\xa1olskega leta, nato pa bodo \xc5\xa1le tudi one v zapor, saj si kazen zaslu\xc5\xbei tudi tisti, ki kaznjencu med begom pomaga. Zgodba se kon\xc4\x8da z obi\xc4\x8dajnim \xc5\xa1olskim dnem, ko se u\xc4\x8diteljice ena za drugo odpravljajo v \xc5\xa1olo, vedo\xc4\x8d, da je konec njihovega\xc2\xa0\xc2\xbbpetega letnega \xc4\x8dasa\xc2\xab.\n_START_SECTION_\nLiterarna zgodovina\n_START_PARAGRAPH_\n\xc2\xbbPotemtakem nam Branko \xc5\xa0\xc3\xb6men v svojem oblikovanju teme ne ponuja ni\xc4\x8desar\xc2\xa0\xc2\xbbzahtevnej\xc5\xa1ega\xc2\xab, kar bi \xc5\xbee v kompoziciji in zlasti v literarni obdelavi snovi preseglo tip povpre\xc4\x8dnega trivialnega romana, s trdno in kar se da razvidno zgradbo, nerazvejano v stranske zgodbe in usode, (kar pravzaprav pove, da \xc5\xa0\xc3\xb6mnov Peti letni \xc4\x8das ni roman niti v klasi\xc4\x8dnem smislu njegove tradicije in definicije).\xc2\xab\xc2\xa0(Zlobec 1978)_NEWLINE_\xc2\xbbUvodna posvetitev\xc2\xa0\xc2\xbb\xc5\xbdivojinu Pavlovi\xc4\x8du nekega jesenskega dne v Prekmurju, ko sva sku\xc5\xa1ala videti usodo \xc5\xa1tirih u\xc4\x8diteljic skozi objektiv ustvarjalne filmske kamere, pa je namesto filma nastal roman\xc2\xab, zelo odkritosr\xc4\x8dno odkriva, s kak\xc5\xa1no oblikovalsko in logicisti\xc4\x8dno predmotivacijo je pripoved nastala.\xc2\xab\xc2\xa0(Kmecl 1996)_NEWLINE_\xc2\xbbNe v eroti\xc4\x8dni ihti, ki na sentimentalen na\xc4\x8din raz\xc5\xbeira nastopajo\xc4\x8de samice, ne v zagatnem socialnem svetu, kjer morajo \xc5\xbeiveti in pou\xc4\x8devati, ne odkrije pisatelj ni\xc4\x8d usodnega ali tragi\xc4\x8dnega: besedilo ostaja vsepovsod enako brezstrastno, povr\xc5\xa1no, nasilno, vrh vsega pa tudi izjemno \xc5\xa1ibko v slogu in celo slovnici, v svojem fabulativnem jedru trivialno.\xc2\xab\xc2\xa0(Inkret 1980)'